DA kry bloedneus in stryd met De LillePatricia de Lille, burgemeester van Kaapstad, kort voordat die uitspraak gelewer is. Foto: Chantall Presence/ANA Die hooggeregshof in Kaapstad het Woensdag in die guns van Patricia de Lille, die burgemeester van Kaapstad, beslis nadat sy die DA hof toe gesleep het oor die beëindiging van haar partylidmaatskap. “Die bepaling deur die eerste respondent dat die aansoeker se lidmaatskap beëindig is, word onwettig en onregmatig verklaar en is hiermee hersien en ter syde gestel met kostes,” het regter Andre le Grange in ŉ eenparige uitspraak voorgelees. Die hof het bevind die DA het sy eie grondwet en reëls oortree toe hy De Lille van haar lidmaatskap onthef het. De Lille is in Mei in kennis gestel dat haar partylidmaatskap beëindig is op grond van ŉ klousule in die DA se grondwet wat dit stel dat enige lid wat in die openbaar sy of haar voorneme aankondig om die party te verlaat, se lidmaatskap outomaties beëindig word. De Lille het in April tydens ŉ radio-onderhoud gesê sy sal die DA verlaat sodra haar naam in ere herstel is. De Lille se regspan het tydens die hofverrigtinge aangevoer sy het bedoel sy sal haar posisie as burgemeester verlaat, maar die DA se regspan het dit betwis. Die DA meen dit is duidelik wanneer daar na die konteks van die onderhoud geluister word dat sy van voorneme was om die DA te verlaat gegewe die feit dat haar verhouding met die party “onherroeplik beskadig” is. De Lille het reeds in Mei die eerste ronde van haar regsgeding gewen nadat sy tydelik weer in haar pos as burgemeester aangestel is totdat die hof ŉ finale beslissing kon maak oor die wettigheid van die manier waarop sy verwyder is.